钦定古今图书集成/明伦汇编/家范典/第082卷 > 礼记 > 《内则》
## 钦定古今图书集成/明伦汇编/家范典/第082卷 > 礼记 > 《内则》

子甚宜其妻，父母不说。出。子不宜其妻，父母曰：“是善
事我。”子行夫妇之礼焉，没身不衰。

又

《礼》“始于谨。夫妇为宫室，辨外内，男子居外，女子居内，
深宫固门，阍寺守之，男不入，女不出。”

〈陈注〉夫妇为人伦之始，不谨则乱其伦类，故《礼》始于谨夫妇也。〈大全〉长乐刘氏曰：“凡礼者，为人伦而设也。人伦之礼，始于谨夫妇焉。《易》称《家人》，‘女正位乎内，男正位乎外。男女正，天地之大义也。《家人》有严君焉，父母之谓也。父父、子子、兄兄、弟弟、夫夫、妇妇，而家道正，正家而天下定矣。此所以必为宫室先辨内外，男子居外，女子居内，各正其德业也。宫不深则内外之声可通，门不固则出入之禁可逾，阍寺守之不嫌于处内也。故男非其时不入，女非其礼不出，皆所以为天下之内则也’。”严陵方氏曰：“天下之本在国，国之本在家，故礼始于谨夫妇，《易》基《乾坤》，《诗》首《关雎》，皆始于谨夫妇之意也。谨夫妇，故为宫室以居之，辨外内以防之。男子居外，女子居内，阴阳之分也。深宫则外人不”得而入，固门则强者不得而启。

男女不同椸，枷不敢县于夫之楎椸，不敢藏于夫之
箧笥，不敢共湢浴。夫不在敛，枕箧、簟、席、襡，器而藏之。
少事长，贱事贵，咸如之。

〈大全〉临川吴氏曰：“‘既言外内不共湢浴，男女不同椸枷’。又言‘非特外内男女为然，虽夫妇得相亲者亦然。不但不共楎椸，亦不共箧笥，夫妇且如此，则非夫妇者其明微厚别又当何如’？”

夫妇之礼，唯及七十，同藏无间。故妾虽老，年未满五
十，必与五日之御。“将御者，齐漱澣，慎衣服，栉縰笄，总
角拂髦，衿缨綦屦。”虽婢妾，衣服饮食，必后长者。妻不
在妾，御莫敢当夕。

〈陈注〉天子之御妻八十一人，当九夕。世妇二十七人

“当三夕，九嫔九人当一夕，三夫人当一夕，后当一夕”，凡十五日而遍。五日之御，诸侯制也。诸侯一娶九女，夫人及二媵各有侄娣，此六人当三夕，次二媵当一夕，次夫人专一夕，凡五日而遍也。当夕，当妻之夕也。〈《大全》。〉长乐刘氏曰：“夫妇虽未七十，同藏未有可嫌者。圣人制礼，以为天下之内，则夫妇必如此者，以为男女内外之礼敬则为先焉。夫妇身先于上，而男女力行于下，以无嫌，正有嫌也。用有情之难行，正人情之易制也。”严陵方氏曰：“将御者必齐，漱澣者，则所以致洁敬也。婢妾衣服饮食必后长者，盖不以贱废尊卑上下”之道故也。“妻不在妾御莫敢当夕”者，所以避上僭之嫌也。

“妻将生子，及月辰，居侧室，夫使人日再问之，作而自
问之”，妻不敢见，使姆衣服而对。至于子生，夫复使人
日再问之，夫齐，则不敢入侧室之门。

〈陈注〉“正寝在前，燕寝在后。”“侧室”者，燕寝之旁室也。作，动作之时也。姆，女师。〈大全〉庆源辅氏曰：“当产而辟燕寝，居侧室，其自敛戢者至矣，岂复有骄其夫之意哉？夫使人日再问之者，爱而不失于狎，敬而不失于疏，妻不敢见，虽病不敢忘礼；使姆衣服而对，虽病不敢失礼。”